ไทยพาณิชย์หนุนธุรกิจชีวภาพ
ธนาคารไทยพาณิชย์ แนะภาครัฐหนุนไทยเป็นศูนย์กลางธุรกิจชีวภาพในอาเซียน สร้างความมั่นคงพลังงานและรองรับเทรนด์รักษ์โลก
8 ก.ย. 2559

ธนาคารไทยพาณิชย์ แนะภาครัฐหนุนไทยเป็นศูนย์กลางธุรกิจชีวภาพในอาเซียน สร้างความมั่นคงพลังงานและรองรับเทรนด์รักษ์โลก
นายทับขวัญ หอมจำปา ผู้อำนวยการคลัสเตอร์ธุรกิจโครงสร้างพื้นฐาน ศูนย์วิจัยเศรษฐกิจและธุรกิจ ธนาคารไทยพาณิชย์ เปิดเผยว่า รัฐบาลควรมีมาตรการส่งเสริมธุรกิจชีวภาพในประเทศไทยมากขึ้นใน 3 ธุรกิจ ได้แก่ ธุรกิจเชื้อเพลิงชีวภาพ โรงไฟฟ้าชีวมวล และพลาสติกชีวภาพ เพราะเป็นธุรกิจแห่งอนาคตที่ต้องจับกระแสให้ทัน หลังจากประเมินว่าโลกมีแนวโน้มต้องการบริโภคเพิ่มขึ้น โดยในอีก 2 ปีข้างหน้าจะโตเฉลี่ยปีละ 40% ขณะที่การลงทุนในธุรกิจพลังงานชีวภาพของไทย คาดว่าจะอยู่ที่ 1.8-2 แสนล้านบาท ระหว่างปี 2559-2563
นอกจากนี้ การสนับสนุนธุรกิจชีวภาพยังส่งผลดีด้านการลดการพึ่งพานำเข้าพลังงาน ซึ่งปัจจุบันไทยต้องนำเข้าน้ำมันดิบ 80% ของความต้องการน้ำมันทั้งหมด การเพิ่มมูลค่าสินค้าเกษตรที่สามารถแปรรูปเป็นพลังงานทดแทนได้ และกระแสความเป็นมิตรกับสิ่งแวดล้อม
ขณะเดียวกัน รัฐบาลมีนโยบายส่งเสริมธุรกิจชีวภาพ โดยตั้งเป้าหมายใน 20 ปีข้างหน้าหรือปี 2579 เพิ่มกำลังการผลิตไบโอดีเซลจาก 2.89 ล้านลิตร/วัน เป็น 14 ล้านลิตร/วัน ผลิตเอทานอลเพิ่มจาก 2.31 ล้านลิตร/วัน เป็น 11.3 ล้านลิตร/วัน มีกำลังการผลิตโรงไฟฟ้าชีวมวล 5,570 เมกะวัตต์ และมีมาตรการส่งเสริมการลงทุนสำหรับภาคเอกชนในการผลิตพลาสติกชีวภาพ แสดงให้เห็นทิศทางธุรกิจชีวภาพ โดยภาครัฐยังต้องสนับสนุนอย่างจริงจัง โดยเฉพาะเรื่องการวิจัยและพัฒนาให้มากขึ้น
“ทิศทางเห็นชัดว่า ธุรกิจชีวภาพมาแน่ ไทยเรารอไม่ได้ ต้องรีบส่งเสริมให้เกิดการลงทุนในอุตสาหกรรมที่เป็นนวัตกรรม ซึ่งประเทศเพื่อนบ้านอย่างมาเลเซียเขาเอาจริงเอาจังในเรื่องนี้อย่างมาก เราต้องรีบเอาจุดแข็งของประเทศ จากปริมาณสินค้าเกษตรจำนวนมากเป็นห่วงโซ่ของธุรกิจชีวภาพแข็งแกร่ง ภาครัฐต้องสนับสนุนอย่างจริงจังโดยเฉพาะเรื่องวิจัยและพัฒนาให้มากขึ้น” นายทับขวัญ กล่าว
อย่างไรก็ดี ราคาน้ำมันมีแนวโน้มจะทรงตัวระดับต่ำต่อไปอีก 3-4 ปี เฉลี่ยราคาอยู่ที่ 40-50 เหรียญสหรัฐ/บาร์เรล จากเศรษฐกิจโลกฟื้นตัวช้า และกำลังการผลิตเชลออยล์ที่เพิ่มขึ้น ทำให้มีอุปทานส่วนเกินอยู่มาก แต่แม้ราคาน้ำมันจะอยู่ระดับต่ำ การพัฒนาธุรกิจชีวภาพก็ควรต้องดำเนินต่อไป เพื่อสร้างพลังงานสะอาด กระจายความเสี่ยงจากเชื้อเพลิงและวัตถุดิบที่หลากหลาย รวมทั้งความเป็นมิตรกับสิ่งแวดล้อมที่โลกให้ความสำคัญมากขึ้น